b'\n_START_ARTICLE_\nSmalvingem\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 28 \xe2\x80\x93 32\xc2\xa0mm), slank, gr\xc3\xa5 m\xc3\xa5ler som lett kan kjennes p\xc3\xa5 at forvingene er uvanlig smale. Antennene er tr\xc3\xa5dformede hos begge kj\xc3\xb8nn. Forvingen er avrundet trekantet og gr\xc3\xa5. Den midtre delen er gjerne noe m\xc3\xb8rkere enn resten av vingen, og deler av vinge\xc3\xa5rene er vanligvis m\xc3\xb8rke, men hele vingen kan ogs\xc3\xa5 v\xc3\xa6re jevnt gr\xc3\xa5. Bakvingen er gr\xc3\xa5hvit med et smalt, gr\xc3\xa5tt tverrb\xc3\xa5nd. Larven er slank, lysbrun, med en hvit sidestripe og hvite flekker p\xc3\xa5 siden av ryggen.\n_START_SECTION_\nLevevis\n_START_PARAGRAPH_\nDenne arten er knyttet til kystlynghei, der larvene lever p\xc3\xa5 r\xc3\xb8sslyng (Calluna vulgaris). Av en ukjent grunn tyder b\xc3\xa5de det latinske artsnavnet hippocastanaria og det engelske navnet p\xc3\xa5 arten, "horse chestnut", p\xc3\xa5 at arten lever p\xc3\xa5 hestekastanje, men det er ingenting som tyder p\xc3\xa5 at dette stemmer. De voksne m\xc3\xa5lerne flyr om natten i april \xe2\x80\x93 mai. Fra S\xc3\xb8r-England og s\xc3\xb8rover kan man treffe p\xc3\xa5 dem \xc3\xa5ret rundt.\n_START_SECTION_\nUtbredelse\n_START_PARAGRAPH_\nArten finnes i Mellom- og Nord-Europa, ogs\xc3\xa5 i Storbritannia, men den er sjelden i mesteparten av utbredelsesomr\xc3\xa5det. I Norge er den funnet langs kysten fra Aust-Agder i s\xc3\xb8r til Sogn og Fjordane i nord, noe som avspeiler at den er knyttet til kystlynghei og kanskje ogs\xc3\xa5 at den unng\xc3\xa5r lave vintertemperaturer.'